Pta-straatnaamtwis: Uitspraak voorbehouArgieffoto Die konstitusionele hof het Donderdag uitspraak voorbehou in die saak tussen AfriForum en die Tshwane-metroraad rakende die verandering van Pretoria se straatname. Die saak het drie uur geduur, waartydens albei kante hul saak gestel het. AfriForum het op 19 April 2013 ŉ tussentydse bevel gekry wat bepaal dat Pretoria se ou straatname in ŉ tydperk van 60 dae weer ingestel moet word, hangende ’n hersieningsaksie wat AfriForum in 2012 van stapel gestuur het om die metroraad se besluit om 29 straatname te verander tersyde te stel. Die metroraad het sedert 2013 teen die saak geappelleer en die appèl is uiteindelik gedurende Mei 2015 voor ŉ volhof van drie regters in die Gautengse hooggeregshof in Pretoria aangehoor. Die hof het ten gunste van AfriForum bevind en beveel dat die raad die ou straatname saam met die nuwes moet behou, hangende die afhandeling van ’n hersieningsaksie deur AfriForum. Die metroraad het ná die saak verder misluk in sy aansoek om spesiale verlof na die appèlhof, waarna hulle ’n aansoek by die konstitusionele hof ingedien het.